《同邵进士晋涵寻益然大师塔不得》
清代·洪亮吉

大师裹足蹁跹衣，佛手曾杀千熊罴。飘然来归竹窗下，野鸟入掌呼晨饥。

浮云白日忽一转，粥鱼声长鬓毛短。缘床鼠怯剑气腥，隔竹猿窥箭瘢满。

旄头星落白虎倾，亘亘宇宙当消兵。海滨招鲁岂同调，午日吊屈斯平生。

呜乎男儿生为冤禽死作佛，生忆名山死归骨。天都成云荡胸热，上升为星下作石。

枯残姓氏何足惜，自与此山同始卒。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。